РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/383-13

25. октобар 2013. године

Б е о г р а д

ЗАПИСНИК

31. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 14. И 25. ОКТОБРА 2013. ГОДИНЕ

Седница је почела 14. октобра 2013. године у 11,14 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Александра Томић, Жељко Сушец, Јелена Мијатовић, Биљана Илић Стошић, Ивана Динић, Јелена Травар Миљевић, Константин Арсеновић, као и заменици чланова Одбора: Миле Спировски (заменик Зорана Бојанића,) и Невена Стојановић (заменик Зорана Васића).

Седници нису присуствовали чланови Одбора: Зоран Бојанић, Гордана Чомић, Живојин Станковић, Дејан Николић, Јудита Поповић, Зоран Васић и Иван Карић.

Осим чланова и заменика чланова Одбора, седници су присуствовали и: Милка Гвозденовић из Младих истраживача Србије и Милош Ђајић из Центра модерних вештина.

На предлог председника Одбора да се промени редослед тачки дневног реда у односу на онај предложен у Сазиву, једногласно је усвојен следећи

Д н е в н и р е д :

1. Разно;
2. Разматрање Информације о раду Министарства природних ресурса, рударства и просторног планирања за период мај-јул 2013. године.

Прва тачка дневног реда – **Разно**

Председник Одбора, Милица Војић Марковић, информисала је чланове Одбора о томе да Одбор тренутно има 15 чланова, с обзиром да су два члана разрешена Одлуком Народне скупштине.

Обавестила је чланове Одбора о састанку који је имала са Катлин Сили, председником Одбора за заштиту животне средине Мађарског парламента, као и о иницијативи за сарадњу два одбора, коју је тада изнела госпођа Катлин Сили. Сарадња би се огледала у области која је од заједничког интереса за две државе, које би на тај начин успоставиле прекограничну сарадњу, а то је заштита животне средине, посебно очување природних станишта.

Обавестила је чланове Одбора који нису присуствовали 30. седници, коју је Одбор одржао заједно са Одбором за пољопривреду, шумарство и водопривреду, на Палићу 24. септембра 2013. године, о састанку који је одржан дан раније као и о самој седници, када је констатовано да је корисно да више одбора држе заједничке седнице о темама које су им од заједничког интереса.

Предложила је да Одбор организује јавно слушање на тему: “NATURA 2000 у Србији 2013.“ с обзиром да је то једна веома важна тема, у првој недељи децембра.

Сагласно члану 84. став 3. Пословника Народне скупштине, Одбор је једногласно донео одлуку да у првој недељи децембра 2013. године одржи јавно слушање на тему: “NATURA 2000 у Србији 2013. “.

Затим је Одбор усвојио записнике:

- 26. седнице, одржане одржане 23. јула 2013. године (9 гласова за, један члан Одбора није гласао);

- 27. седнице Одбора, одржане 25. јула 2013. године (10 гласова за);

- 28. седнице Одбора, одржане 30. јула 2013. године (10 гласова за);

- 29. седнице Одбора, одржане 5. септембра 2013. године (10 гласова за);

- 30. седнице Одбора, одржане 24. септембра 2013. године (10 гласова за).

Милка Гвозденовић из Младих истраживача Србије поставила је питање у вези са информисањем Одбора о раду Министарства природних ресурса, рударства и просторног планирања, које се односило на време одржавања седнице Одбора посвећене информацији о раду Министарства. Наиме, желела је да зна да ли Одбор може да разматра и информацију за овај период уколико се седница одржи касније, када већ буде актуелно разматрање информације о раду за наредни тромесечни период. Питала је да ли се од Министарства може тражити да информација обухвати и период који је уследио, с обзиром да је Министарство имало занимљивих активности. Председник Одбора је објаснила да је, што се тиче процедуре, могуће да министар информише Одбор о раду Министарства и за наредни тромесечни период, уколико до наставка седнице буде у могућности да информацију о том периоду достави Одбору.

Председник Одбора прекинула је 31. седницу Одбора у 11,30 часова и најавила наставак седнице у термину који ће се усагласити са министром природних ресурса, рударства и просторног планирања, који ће тада Одбор информисати о раду Министарства у периоду мај-јул 2013. године.

\*

\* \*

Седница је настављена 17. октобра 2013. године у 10,05 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Александра Томић, Жељко Сушец, Јелена Мијатовић, Биљана Илић Стошић, Гордана Чомић, Јелена Травар Миљевић, Константин Арсеновић, као и заменици чланова Одбора: Миле Спировски (заменик Зорана Бојанића) и Радослав Миловановић (заменик Дејана Николића).

Седници нису присуствовали чланови Одбора: Зоран Бојанић, Дејан Николић, Иван Карић, Живојин Станковић, Ивана Динић, Јудита Поповић и Зоран Васић.

Осим чланова и заменика чланова Одбора, седници су присуствовали и: Милан Бачевић, министар природних ресурса, рударства и просторног планирања, Томислав Шубарановић, државни секретар, Срђан Белиј, државни секретар, као и Милош Ђајић из Центра модерних вештина и Драган Симић из Лиге за оринтолошку акцију, на „зеленој столици“.

Друга тачка дневног реда – **Разматрање Информације о раду Министарства природних ресурса, рударства и просторног планирања за период мај-јул 2013. године**

Милан Бачевић, министар природних ресурса, рударства и просторног планирања, у уводном излагању је представио своје сараднике и замолио чланове Одбора да им поставе конкретна питања у вези са радом Министарства.

У дискусији која је уследила учествовали су: Милица Војић Марковић, Милан Бачевић, Томислав Шубарановић, Гордана Чомић, Срђан Белиј, Александра Томић, Радослав Миловановић, Милош Ђајић и Драган Симић.

Постављено је питање које се односило на снажење интерресорне сарадње, односно двосмерне сарадње са ресорима пољопривреде, шумарства, просторног и урбанистичког планирања, наведену у писаној информацији, односно зашто није споменута сарадња са Министарством енергетике, развоја и заштите животне средине. Постављено је питање колико ова два министарства сарађују у вези са „NATUROM 2000.“. Када се ради о нормативној активности Министасртва, постављено је питање докле се стигло са израдом нацрта закона о националним парковима и какве су новине њима предвиђене. Постављено је и питање које се односило на набавку потребне механизације за подвнодну експлоатацију угља за рудник Ковин у реструктуирању, односно од када Министарство набавља механизацију за неко предузеће.

Министар је указао на недовољно прецизно дефинисање тога ко је за шта надлежан у Закону о министарствима. Истакао је да је у старту договорено ко ће шта да ради када су у питању Министарство природних ресурса, рударства и просторног планирања и Министарство енергетике, развоја и заштите животне средине, па да ту има најмање неспоразума. Осврнувши се на спекулације у медијима које се односе на рудну ренту, указао је да је за то надлежно Министасртво финансија. Што се сарадње са Министарством енергетике, развоја и заштите животне средине тиче, указао је на то да два министарства сарађују када су у питању заштићена подручја и национални паркови, али и када се ради о рударству, с обзиром да је у надлежности Министарства енергетике, развоја и заштите животне средине ЕПС, као и „Колубара“, „Костолац“ и „Ресавица“. Када се ради о националним парковима, рекао је да је постојала идеја и жеља појединачних националних паркова да имају сопствене законе, али да се од те идеје одустало, па је одлучено да се донесе један закон о националним парковима, чији је нацрт скоро доведен до краја. Обавестио је Одбор да су текстови закона о риболовним подручјима и рибљем фонду, као и закона о геолошким истраживањима и рударству написани и да следи четврти круг јавне расправе о закону о геолошким истраживањима и рударству, као и други круг јавне расправе о закону о риболовним подручјима и рибљем фонду. Министарство је примило неколико конструктивних примедби на текст овог закона од Савеза риболоваца Србије, који је истако примедбе, не дајући сугестије какво би решење било боље, па ће уследити разговор са представницима овог савеза. Појаснио је да није било никакве набавке механизације за потребе рудника Ковин, већ је из Костолца багер дат на коришћење на годину дана руднику Ковин без накнаде.

Скренута је пажња на члан 3. Закона о легализацији, којим се директно угрожавају заштићена добра другог и трећег степена, где ће се дозволити легализација објеката.

Министарство природних ресурса, рударства и просторног планирања је у писаном облику упозорило да се не слаже са решењима предвиђеним у том закону. При изради новог закона о планирању и изградњи, Министарство природних ресурса, рударства и просторног планирања је сарађивало са Министарством грађевинарства и урбанизма, посебно у делу које се тиче просторног планирања подручја посебне намене, па ће тај закон имати боља решења.

У складу са оним што је изнето у дискусији, постављено је и питање шта учинити у ситуацији када неко има право на основу споменутог закона да легализује објекат који се налази на заштићеном добру другог или трећег степена, а од надлежног министарства не добије сагласност за то. У таквим подручјима има око 2600 нелегално саграђених објеката, о чему је обавештено Министарство грађевинарства и урбанизма.

Постављена су и следећа питања:

- прво се односило на израду нормативних аката, с обзиром да је наведено у писаној информацији да је у припреми пет нацрта закона о пет националних паркова: Копаоник, Ђердап, Фрушка Гора, Тара и Шар планина, а да је министар рекао да ће ипак бити један целовит закон о националним парковима. Скренута је пажња да је потребно на време израдити и подзаконске акте, јер ће се они разликовати за различите националне паркове.

- друго се односило на садржину меморандума о сарадњи у области одрживог развоја и заштите природних ресурса између нашег министарства и Министарства одрживог развоја и туризма Црне Горе, чији је нацрт Министарство сачинило;

- треће се односило на одобрење за извођење примењених геолошких истраживања на девет истражних поља, као и издавању седам решења за детаљна хидрогеолошка истраживања и пет преноса одобрења за геолошка истраживања на новог носиоца одобрења: о којим се истражним пољима ради? и који су разлози због којих је дошло до преноса одобрења за геолошка истраживања?

- четврто се односило на наплату надокнада по основу Закона о рударству и геолошким истраживањима: где су проблеми у наплати надокнада? да ли министарство има повратну информацију о предузетим мерама након извршеног инспекцијског надзора и подношења пријава?

Министар је објаснио да је у надлежности Министарства природних ресурса, рударства и просторног планирања само да одреди висину рудне ренте (она није иста за злато и за шљунак или за глину и за литијум). Законом је прецизно одређено који су то стратешки ресурси и колика ће бити рудна рента за њих. Поступак наплате је у надлежности Министарства финансија. До сада је поднето много опомена и захтева да се измире обавезе које износе око 4,5 милијарди динара. Надлежност Министарства природних ресурса, рударства и просторног планирања престаје када Министарство констатује да одређена компанија није уплатила оно што је била у обавези да уплати и колика су потраживања према тој компанији. Министарство не може да испрати шта се догодило после те интервенције, односно оно што треба да уради тужилаштво и суд.

Када се ради о меморандуму о сарадњи у области одрживог развоја и заштите природних ресурса између нашег министарства и Министарства одрживог развоја и туризма Црне Горе, истакнуто је да је меморандумом предвиђено да постоје намере за будућу сарадњу две државе, како би оне заједнички могле да реагују на неке евентуалне проблеме. У децембру треба у Будви да се окупе министри свих балканских држава и очекује се потписивање сличног меморандума под називом „Динарски лук“, ради заједничког решавања еколошких проблема. У центру те сарадње су Проклетије, највећи планински масив Балкана, где треба да буде формиран Парк мира (Србија, Црна Гора и Албанија).

Појашњено је да се код одобрења за извођење примењених геолошких истраживања на девет истражних поља ради о грађевинском материјалу – камену, али и злату, бакру и др. Углавном се ради о преносу одобрења за геолошка истраживања које су имале неке компаније по старом закону у складу са новим законом. Групација од 4-5 компанија преносе одобрење за геолошка истраживања на једну компанију како би се подигла вредност тог истраживања и тако се спаја простор пет истражних поља.

Члан Одбора Гордана Чомић предложила је да Министарство организује један информативни састанак Одбора за заштиту животне средине, Министарства и компанија које су добиле одобрење за извођење примењених истраживања, где би Одбор добио детаљне информације о компанијама. Министар се сложио са овим предлогом и сматра да би то била помоћ Министарству, јер оно нема инструмент да све то испрати, а при том трпи огромне штете због немогућности наплате рудне ренте. Истакао је да је из дана у дан све веће интересовање за детаљним геолошким истраживањима и да компаније долазе на простор за који је познато да је богат рудама (публиковано је у геолошким аналима Балканског полуострва и стручним часописима). Мора се пронаћи начин да се ти који су заинтересовани за геолошка истраживања увере да они морају то и да плате, па се може десити да неки од њих од тога и одустану, па да се отворе врата нашим геолошким кућама. Највећи дужници су фирме где Министарство не може ништа да учини и које се налазе у реструктуирању (Бор), али и Фармаком који је највећи дужник (власник 40 рудника). Министраство ради на томе да се актом Владе овакво понашање прогласи злоупотребом права (када је неком дат на коришћење ресурс који он не користи, а понаша се као „газда“). Министар је истакао да је 3% ниска рудна рента за тај природни ресурс, али ми немамо интерес да мењамо међудржавни споразум из 2008. године због неких других предности које држава има, нпр. ако Србија у једној години договори 3 милијарде метара кубних гаса, а повуче једну милијарду, морала би да плати пенале 300-400 милиона евра. Разлика од 3% до 5% рудне ренте на годишњем нивоу никада не прелази 25 милиона евра. Истакао је да је Јужни ток добра идеја, од које Србија може само да има корист, а ни динара инвестиције.

Члан Одбора Александра Томић информисала је Одбор о томе да су на састанку Одбора за привреду, регионални развој, трговину, туризам и енергетику гости из Енергетске заједнице поднели извештај, изневши став да би прављење неког новог уговора решило ово питање. Чланови овог одбора су на то одговорили да није само проблем Србије по том питању, већ и Мађарска и Румунија имају такође проблем и исте такве уговоре, као и да је стратешки план Србије да Влада организује састанак са свим овим државама, на премијерском нивоу, да би се пронашло јединствено решење и да се ово питање јединствено решава, ако буде било каквих промена у уговорима, како Србија не би једна трпила притиске, без обзира што улази у преговоре. Енергетска заједница је на тај начин видела један јединствени став по питању пројекта Јужни ток. Закључено је да се на Србију, када је енергетика у питању, увек врши већи притисак него на земље у региону, јер је Србија енергетски, и по потенцијалима и по ономе што ради, супериорнија у односу на суседне државе као и на државе у региону. Како би се та супериорност Србије смањила, одлучено је да центар у оквиру Енергетске заједнице по питању мреже буде у Црној Гори.

У дискусији је постављено и питање које се односило на општину Кучево, где је највећа шумовитост у Србији, са много природних лепота (две пећине отворене за посетиоце), а где се од почетка деведесетих година појављују разне истраживачке фирме које се баве истраживањима минералних сировина, па се стиче утисак да то није добро уређено када је ова општина у питању (дошло је до експлоатације, односно сече шума, оштећења путева). Једна фирма се бави експлоатацијом камена, а дробљење камена је вршено на железничкој станици у Кучеву до скоро, а сада се то ради на простору бившег шумарског комбината. Постављено је питање како је та фирма добила потребне дозволе и да ли инспекцијски органи контролишу њен рад, као и да ли та фирма ради у складу са законом, с обзиром на прашину коју та врста експлоатације ствара. Изнета је и информација да је у том крају било и истраживања злата на пољопривредном земљишту, и у напуштеним рудницима.

Изнета је чињеница да инспекцијски преглед врши четири рударска инспектора, а има преко 300 рудника регистрованих, као и да су обављена 43 инспекцијска прегледа у периоду од четири месеца, од чега 14 ванредних, по пријави грађана. У вези са прашином која је споменута, наглашено је да се ради о надлежности инспекције Министарства енергетике, развоја и заштите животне средине.

Скренута је пажња на значај преговора са ЕУ, при чему је Министарство замољено да, у комуникацији са људима који живе у Србији, покуша да им се објасни шта је то преговарачка позиција, као и да то што се договори у преговарачкој позицији не може да се мења, јер грађани нису довољно информисани о томе, а имају више поверења у некога ко не изгледа као политичар, већ говори са аспекта струке. То је начин да се добије подршка грађана у Србији. Понуђена је подршка Одбора у том послу.

Постављено је и питање у вези са успостављањем сарадње Министарства са цивилним друштвом, односно како успоставити комуникацију и квалитетну сарадњу Министарства и невладиних организација, јер не постоји канал комуникације.

Указано је на то да је цело подрује Јужног Кучаја Завод за заштиту природе одавно предложио да буде заштићено подручје, али да то није до данас учињено, иако се преко десет година о томе говорило. Изнет је став да је можда у питању то што се чека да се види да ли ће у том подручју доћи до експлоатације неких руда и да ли би таква заштита спречила такву експлоатацију. Наглашено је да је потребно утврдити национални интерес када је ово подручје у питању. Уколико је експлоатација руда национални интерес, онда је потребно уместо тог подручја заштити неко друго подручје.

Министар је обавестио Одбор да се у Министарству прирпема Просторни план подручја посебне намене за планину Радан, којим би се постигло то да се споји Ђавоља Варош и Радан, како би се испунила обавеза која је прихваћена из времена када је Дулић био министар. Указано је на то да је он урадио по питању заштићених подручја више од његових претходника, али да то није било довољно, јер је Европа тражила много више него што је он објективно могао да учини. Министар је рекао да није знао да је идеја о заштити Јужног Кучаја присутна десет година, али да смарта да га треба заштитити. На том потезу се сада изводе и неке друге геолошке радње, које ми не можемо да зауставимо, јер је за то већ плаћена накнада. Истакао је да геолошка истраживања неће девастирати животну средину. Хидро-геолошки потенцијали на Јужном Кучају су најбољи у нашој земљи (најквалитетнија хидро-карбонатна вода), али ако постоји неки развојни потенцијал и у заштићеном подручју, то треба неговати. Истакнуто је да морамо поштовати најригорозније прописе о заштити животне средине које нам намеће Европа, што смо спремни да урадимо. Ако нешто треба да буде заштићено подручје, то не значи да треба на њему обуставити друге активности, јер би то обуставило развој у нашој земљи.

Изнет је и пример Словеније, који је делегација Словеначког парламента изнела док су били у посети Народној скупштини, а ради се о томе да је Словенија брзо заштитила сва подручја, па сада код њих не постоји ниједан извор обновљиве енергије, нпр. мини хидро-електране због тога. Добар пример на који су тада указали је то што је Словенија успела да заштити 300 газдинстава, која производе храну која није генетички модификована (Програм „Од њиве до трпезе“), која су изашла на тржише јединствена. Из тог разлога је потребно преиспитати постојећу регулативу код нас.

Истакнуто је да су врата Министарства увек отворена за НВО, али да се дешава да неки пројекти невладиних организација нису прохватљиви, иако су интересантни, јер немају сагасност Завода за заштиту природе (пример белоглавих супова). Када се ради о Јужном Кучају, истакнуто је да је то једна од ретких преосталих дивљина, јер је запуштен од стране људи (мало је сточарства). Незамисливо је да се тамо праве ски терени и стазе, али обиље воде је једна од посебних вредности овог краја (крашка врела). Предложен је за заштиту, а студија о томе је завршена, па се очекује да ће бити проглашен за парк природе и за гео-парк.

На предлог председника Одбора, Одбор је, једногласно, одлучио да поднесе Народној скупштини Извештај да је, сагласно члану 229. Пословника Народне скупштине, размотрио Информацију о раду Министарства природних ресурса, рударства и просторног планирања за период мај-јул 2013. године и одлучио да је прихвати, без примедаба.

Седница је завршена у 11,10 часова.

СЕКРЕТАР ПРЕДСЕДНИК

Милица Башић Милица Војић Марковић